- Min sympati for Pernille Vermund og Nye Borgerlige er væk. Jeg blev bedt om at stille op for Nye Borgerlige til kommunalvalget. Men nu diskriminerer de mig, fordi min mand er rocker, siger den omstridte pædofiljæger og blogger Malene Staal

Den bramfri blogger og pædofil-jæger Malene Staal er blevet vraget som kandidat for Nye Borgerlige ved kommunalvalget på Nordfyn, fordi hendes mand er rocker. Det oplyser Malene Staal til Ekstra Bladet.

- Min sympati for Pernille Vermund og Nye Borgerlige er væk. Jeg blev kontaktet af Nye Borgerlige og bedt om at stille op. Men så fik jeg besked om, at jeg ikke kunne blive opstillet alligevel, fordi min mand er rocker. Hele min illusion brast. De stigmatiserer og diskriminerer mig, fordi min mand er rocker, siger hun.

Malene Staal blev kendt for sin medvirken i tv-programmet 'De Bortførte Børn', hvor hun forsøgte at hente sine to børn hjem fra Makedonien.

Siden har hun flere gange på Facebook brudt navneforbud i sager om pædofili. For nylig er den omdiskuterede blogger selv blevet sigtet af politiet for at bryde rettens navneforbud på en 33-årig mand, som er sigtet for et seksuelt overgreb på en 4-årig pige.

Se også: Malene vil lave t-shirts med billeder af pædofile på: Risikerer fængselsstraf

Men det er altså manden Steffens tilknytning til Bandidos, som ifølge Malene Staal er forklaringen på, at hun er blevet nægtet opstilling for Pernille Vermunds 'Nye Borgerlige' til kommunalvalget i november. (artiklen fortsætter under billedet)

Partiets medlem af byrådet i Nordfyn, René Lundegaard, havde ellers selv kontaktet den omstridte blogger for at få hende opstillet for partiet, som hun indtil i dag har været medlem af.

- Kan du ikke forstå, hvis der er nogle som er bange for Bandidos og HA?

- Jeg er jo ikke rocker. Alle dem, som følger mig på Facebook, ved, hvor lidt fidus jeg har til rockere. Jeg er sammen med Steffen. Hvad han er i sin fritid, eller når han ikke er hjemme, det oplever vi ikke.

- Kan det også have noget med sagen at gøre, at du hænger sigtede for pædofili ud på nettet?

- Alle dem, jeg hænger ud, er dømte pædofile. Folk der tidligere har været dømt. De gør det jo igen og igen. Det er jo ikke tilfældige mennesker.

- Men du hænger dem ud, selvom de er navnebeskyttede og endnu ikke dømt i en ny sag?

- Det er jeg fuldstændig ligeglad med. Hvis du har penetreret et barn under den seksuelle lavalder, og du er en gammel klam mand, så er du pædofil.

Fik hjælp af Vermund

Ekstra Bladet har talt med René Lundegaard, som bekræfter, at han tog kontakt til Malene Staal for at få hende opstillet. Han understreger dog, at Malene Staal ikke var tilstede på opstillingsmødet. Malene Staal bekræfter, at hun var i udlandet, da opstillingsmødet blev holdt. Men hun fastholder, at den lokale partiforening havde forsikret, at det ikke var noget problem for hendes opstilling.

- Grunden til, at de har afvist mig, er min mand. Fordi min mand er rocker, kan jeg ikke blive godkendt til at stille op for Nye Borgelige. Jeg troede, at det her parti var anderledes.

- Det var i øvrigt Pernille Vermund, som hjalp mig med at sætte min Facebook-side op, og vi har skrevet sammen i flere år, fortsætter Malene Staal, der nu ser klare ligheder mellem rockergrupper og politiske partier.

- Et parti i Danmark er ikke en skid bedre end en rockergruppering. Fordi de er også styret. Der er også nogle, der bestemmer, hvad de skal gøre. Sådan er det også i partiet. Så bliver man bare en fucking hånddukke. Jeg var blåøjet. De siger alle de rigtige ting, men hold kæft nogle kujoner. De er moralske og fordømmende, slutter hun sin svada.

Medstifter af Nye Borgerlige, politisk ordfører Peter Seir Christensen, har ikke meget at tilføje til Malene Staals vredesudbrud.

- Nu har hun meldt sig ud af partiet på egen hånd. Så det må du tale med hende om. Der er ikke så meget mere at sige til det, konstaterer han tørt.